Document ID: 32012R1148

REGULAMENTUL (UE) NR. 1148/2012 AL COMISIEI
din 4 decembrie 2012
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea dioxidului de sulf - sulfiților (E 220-228) și a alginatului de 1,2-propandiol (E 405) în băuturile fermentate pe bază de must de struguri
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3) și articolul 30 alineatul (5),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
(2)
Lista respectivă poate fi modificată în conformitate cu procedura prevăzută în Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (2).
(3)
În conformitate cu articolul 3 alineatul (1) din Regulamentul (CE) nr. 1333/2008, lista de aditivi alimentari a Uniunii poate fi actualizată fie la inițiativa Comisiei, fie în urma unei cereri.
(4)
O cerere de autorizare privind utilizarea dioxidului de sulf - sulfiților (E 220-228) și a alginatului de 1,2-propandiol (E 405) a fost prezentată la 30 iunie 2011 și a fost pusă la dispoziția statelor membre.
(5)
Există o necesitate tehnologică pentru utilizarea dioxidului de sulf - sulfiților (E 220-228) și a alginatului de 1,2-propandiol (E 405) în băuturile fermentate pe bază de must de struguri. Dioxidul de sulf - sulfiții (E 220-228) sunt adăugați pentru a stopa oxidarea și pentru a împiedica dezvoltarea de microorganisme. De asemenea, aceștia împiedică dezvoltarea de levuri nedorite pe parcursul celei de a doua fermentații în sticle. Alginatul de 1,2-propandiol (E 405) se adaugă ca stabilizator de spumă, pentru a împiedica disiparea bulelor de dioxid de carbon, astfel încât spuma să devină mai cremoasă și mai durabilă.
(6)
Comitetul științific pentru alimentație a stabilit doze zilnice acceptabile pentru dioxidul de sulf - sulfiți (E 220-228) (3) și pentru alginatul de 1,2-propandiol (E 405) (4). Băuturile fermentate pe bază de must de struguri sunt băuturi alcoolice care, datorită proprietăților lor, sunt comparabile cu alte băuturi alcoolice, cum ar fi berea și băuturile din malț. Consumul acestor băuturi poate fi astfel considerat drept o alternativă la consumul altor băuturi alcoolice, în special la consumul de bere și de băuturi din malț. Expunerea suplimentară la dioxidul de sulf - sulfiți (E 220-228) și la alginatul de 1,2-propandiol (E 405) generată de noua utilizare va rămâne limitată și nu va duce la o creștere a aportului global. Prin urmare, este adecvat să se permită utilizarea dioxidului de sulf - sulfiților (E 220-228) drept conservanți și a alginatului de 1,2-propandiol (E 405) drept stabilizator de spumă în băuturile fermentate pe bază de must de struguri.
(7)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății oamenilor. Întrucât autorizarea utilizării dioxidului de sulf - sulfiților (E 220-228) drept conservanți și a alginatului de 1,2-propandiol (E 405) drept stabilizator de spumă în băuturile fermentate pe bază de must de struguri constituie o actualizare a respectivei liste care nu este susceptibilă de a avea un efect asupra sănătății oamenilor, nu este necesar să se solicite avizul Autorității Europene pentru Siguranța Alimentară.
(8)
În conformitate cu dispozițiile tranzitorii din Regulamentul (UE) nr. 1129/2011 al Comisiei (5), lista de aditivi alimentari stabilită în anexa II la Regulamentul (CE) nr. 1333/2008 se aplică, în principiu, de la 1 iunie 2013. Pentru a permite utilizarea dioxidului de sulf - sulfiților (E 220-228) și a alginatului de 1,2-propandiol (E 405) în băuturile fermentate pe bază de must de struguri înainte de data respectivă, este necesar să se prevadă o dată anterioară de aplicare cu privire la această utilizare a aditivilor alimentari menționați.
(9)
Prin urmare, anexa II la Regulamentul (CE) nr. 1333/2008 ar trebui modificată în consecință.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 decembrie 2012.

Labels: 0
3
17